הכנסת השבע-עשרה

|  |  |
| --- | --- |
| הצעת חוק של חבר הכנסת | **אמנון כהן** |

## **פ/732/17**

# הצעת חוק התקשורת (בזק ושידורים) (תיקון - הגבלת תשלום עבור זמן אויר), התשס"ו-2006

|  |  |  |
| --- | --- | --- |
| הוספת סעיף 17(ב) | 1. | בחוק התקשורת (בזק ושידורים), התשמ"ב-1982, האמור בסעיף 17 יסומן (א), ואחריו יבוא:  "(ב) על אף האמור בסעיף קטן (א) לעיל, לא יגבה בעל רשיון ממנוי תשלום עבור זמן אויר אם המנוי שיזם את ההתקשרות הועבר לתא קולי והפסיק את ההתקשרות בטרם נעשתה ההעברה בפועל לתא הקולי; לענין סעיף זה, "זמן אויר" – משך הזמן בו מנוי מקבל שירותי רדיו – טלפון נייד." |

**דברי - הסבר**

חברות הסלולר מחייבות את מנוייהן, ללא שהם מודעים לכך, עבור שיחה המועברת לתא קולי הגם שאינם מעוניינים לעבור לתא קולי ולהשאיר שם הודעה.

כאשר מנוי מתקשר למספר טלפון נייד קורה לעיתים כי עונה לו תקליט לפיו המנוי אינו זמין והשיחה מועברת לתא קולי. גם אם המנוי ניתק את השיחה מיד לפני מעבר השיחה לתא קולי הרי שהוא מחויב בפועל עבור זמן אויר הגם שלא מימש את ההתקשרות ולא המתין למעבר לתא הקולי להשארת הודעה.

מאחר ובעלי הרשיון לשירותי טלפון נייד מנצלים את האמור בסעיף 17 לצורך חיוב כאמור, מוצע לאסור זאת בחוק.

הצעת חוק זהה הונחה על שולחן הכנסת השש-עשרה על-ידי חבר הכנסת אמנון כהן (פ/4082).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ל' בסיון התשס"ו – 26.6.06